মরী (১৩)
ঙাইহাক লৈরগা বিমোলা ফোন তৌরকই অমুকসু।
 নোংমাইজিং নুমিৎতা ঙন্তানা বিমোলা মতৈ মনাও থুংলৈ।  চান্ন থক্নবা ,এঞ্ছাং নাপী , হৈ রা পিক থন্না য়াওবা খাউদু থোইবীদা পী।
 বিমোলাগী নুপানা লৈরকপা ঙাদু ফনা চাউই।  অদুবুদি মশা চাক্কৌবগী ঙানিদনা ।  মশাগী শেল খরা মতিংলসু।  হাউবসু হাউই।
 ” করি ৱানো মখোয়না হায়রম্লিববু? ” থোইবী না হংই বিমোলাখোয় চৎখ্রবা তুংদা।
 ” শিংজখিদ্রপোৎনি নঙসে ” থোইবী না শুগৎলপ মতোমতা মোমোন তৌজৈ।  (৩০-৯-২০২০)
মরী (১৪)
“ইচেম্মা , মৌদুবু কমদৌগে ?  এঞ্ছাং কা হাউব্রো ?  ” মেমথোইনা হংই দুকান্দা ঙারি লৈরিবী ইবেমহলদা ।
 ” ঙারিসে ঙাইহৌরে , চৎলেকো । ” ইবেমহল থোরক্লে ৱাখল তৌনা তৌনা।
 ঙারিদু চাক থোংলিবী মৌদা পী।  হোবে হোবে চাক থোংলিবদু য়েংই।  চাকখুমদু কোল লীক ইচাই চাই ইপা পাখৎনা উই।
 ” য়ানি , ইমা… লোইশিল্লক্কদৌরে।  “তপলপ্না খুম্লকই।
 ” হোই ইমা !  ” তপ্লি তপ্লি চঙখি কাদা ।  কাদা মচানুপাগা নোকমিন্নবগী মখোল তাই।
 চাক লোইরকপদা ইবেমহল মমৌবু কৌই।
 ” করি হায়গে ইমা !  ” মফি মরোল হোংবা লোইরদুনা চঙলকই চাকখুমদা।
 মনেম্না থিদোকপা চাক্তু উরগা মথন্তা হান্না চাগদবদু হঙ্গোয়দুনা হায়ফম খঙদনা লেপ্তুনা লৈ ।  ময়াম ঙাইরবসু থেঙলনি ।
 নোকমি নোকমি চাক চাবা হৌই লিন্থোই ।  (১৭/১০/২০২০)
মরী (১৫)
” ইচেম্মা !  পাউ অমা তাই চুম্লিব্রা চুমদব্রা খঙদে , থাজবা য়াবা মীনদি হায়রকপনী ।  ঐবু হায়রসিরনে হেক্তা । ” তরুবীনা খঞ্জাননা হায়রকপনী ইবেমহলদা।
 ” বোবোসে …” তরুবী মখা পাক হেক তাবা ঙমদে।
 ” বোবোসে হৌজিক্কালগী পোকখায়বী য়াওবা অঙাংশিং খরা তিন্নরমাল্লে ।  মাসু মরক মরক্তা…” তরুবী করম্না হায়গদবনো হায়ফম খঙদনা ৱাদু লোইফাত্তনা লেপ্পী।
 ” তরুবী !  মীৱা ঙাংনবা মথৌ লৈতবা কনানো ?  অসুক ফবা ইচাসিবু গুলি চায় হায়রিদো কল্লক্তুনা হায়রিনী ।  য়ারে , নঙসু নশক চপ চানা খঙলে ইবেম্মা। ” ইবেমহল মফি কন্দুনা ফেৎ হাইদোক্তুনা চৎখি।
 তরুবী হায়ফম খঙদনা ফুম্বংননা ফমহৌই।
 ইবেমহলনা ইমুং চঙখ্রগা মমৌ নুপী অহলদা নখোয়সু মী তিন্নবদা হৈ শিংনা তিন্নৌ, শ্বাইদা ঐখোয়বু য়েংশিনবা য়াম লৈরবনী, এঞ্ছাংকা থিল্লকপদা চাবা য়াদ্রবনীকো হায়দুনা লাউ খোংদুনা হায়রিবদো মা তানবনী হায়বা তরুবী খঙই।
 মানা লুহোংলকপা মতমদা বোবোদো পিশক পিক্লম্মী ।  মরোল শেংফাত্তনা ইন্দোমচা হায়বা হৈতদুনা তোমচা তোমচা হায়দুনা মতুং কোয় ইন ইন্নবদো নিংশিংলকই।  মানসু লুনা তৌজবনী।
 ইবেমহলদো তরুবীদা মহৌশাগুম ঙাঙ শকখিদ্রে ।  কৌরবসু খুম্নিংবগুম খুম্নিংদবগুম পৈথোক্তুনা চৎখি।  বোবোনা নোংমা নোংমগী ফিভম শোকচিল্লকপদু তরুবীনা উরগা নুংঙাইজদে।
 ফননবনি খন্দুনা হায়রুবা ফত্তবা তাহৌরবা ।  মীগী ফত্তবদু হায়দবা ঙম্লম্লবা মরীদি ফরমখিনীকো ।  তরুবীনা খঞ্জৈ মহাক্না লাল্লব্রা …।  (২৫-১২-২০২০)
মরী (১৬)
সুনিতা নুংশুক নুংজানৈ।  মপামদা চৎকনি মঙা তরূক্নি লৈরক্কনি হায়বগী হরাউজরম্বদো চৎপগী পূঙফম য়ৌশিল্লকপসিদদি তপ্না তপ্না মাঙখ্রে।
 নোং ঙাল্লমদাইদগী হৌগত্তুনা মচা নুপা য়াইফবা অমদি মপুরোইবা বিনোদকী দরকার তাগদবা পোৎ চৈ লোইথোক লোইশিন তৌরি ।  মা চৎখ্রগা লায়না থিবা ফংনবা ।  মাগী পুনবদি হান্না শেম শাদুনা থম্লবনি।
 বিনোদনা মঙোন্দা নিংথি নুংঙাই না ঙাঙবা শকপা তৌদ্রিবসে ঙরাং অয়ুক্তগীনী।  ঈশৌ লাংই থবক তৌবদা।  হংলসু অহংবদুতং খূম্মী।  মপাম চৎপদা পুনবা পোৎ চৈ লৈনবা পৈশা পীয়ু হায়বসু পী।  মখাদি তারক্তে। শাউবগী মরমসু খঙদে হংজিল্লুরবসু কৈসু তৌদে হায়।  হুজিকসু ঙসাই মানা হৌগৎপা মতমদগী মাসু হৌগৎলগা ফমুংদা খবর পারি।  ৱা লান ঙাঙদে।  হন্না য়েংদে। চা লোল্লক্কে হায়রসু থক্লোই হায়।  সূনিতা তশেংনা নুংঙাইত্রে মানা করি অশোয়বা তৌখ্রগে খনবসু থোক্ত্রে।
 লুহোংবা চহি তরা ফারবসে মপাম কুম্বসে তরারকপু শুরিদ্রা খঙদে।  লম্নগা থাপ্পনে বিনোদকী থবক্না চিনবনে ।  মথন্তা চৎপসু হন্দক্কীসিনা অহানবনী। হন্দক্তি বিনোদকী ওফিসকী অচিনবা লৈরে য়াইফবগী পরিক্ষাসু লৈরে । মখূরাগী মচা মপ্বা নুপা অতোনবদুগী লুহোংবনি।  লুহোংবা মতুং হুম্নি শুবদা মপা পোকপা মপুগী লৈখিদবগী মঙা শুবা কুমওনগী উৎসব মন্দিরদা কৎকদৌরি।  অদুনা উৎসবসু লুহোংবা মতুংগী মপাম চাক্কৌবসু য়াওরগা হন্ননবা মমানা মনেম্বোক্তা হায়নরবনি।  বিনোদনসু য়ারে।
 চৎলমদাইদা সেগা মাইগা হায়নগদবদু বিনোদ কী মতৌদুদা হায়বা ঙমদ্রে।  মমাঙ মমাঙ মানা মপাম কুম্বদদি বিনোদনা হেন্না হরাউবনি ।  পূন্না চৎমিন্নৈদি হায়ববু মপামদা হুমনি মরিনী লৈরকপদো বিনোদতো চাক অনীরক শুনা য়ুমদা চাদে ।  মানা জিরিদা পোষ্টিং তারিঙৈদা তিন্নরম্বা লোয়নরম্বা মরূপ মপাংশিংনা চাক কৌবদা।  য়াম্না লোনদিন্নজৈ মাগী মামা থোকপা অমগসু।  মামদুনা শিল্লগা মাবু বিনোদতা থাজরকখিবনী।
 মখাদগী মনাওনুপানা ইতৈমা লোইদ্রিবরা হায়না কৌরকই।  জিম চৎপদা ৱাহেং লৈকাই পার্কিংদা থাদবিরমগে হায়বগীনী।  সুনিতা তপ্না লাইরিক পারিবা য়াইফবগী নাক্তা চঙশিল্লী ।  মচাবু মনম নম্বী মরাইবক্তা চুপ্পি ।  পাউমেল্লি নেনেনা বোবোক্না হায়বা য়াউ মরম মোকউ হায়না।  বিনোদতো ফল্লপ ফল্লপ য়েংলকই।  মীৎষ়েংদি খবরদনি। অদুদগী মমায় লৈশিনখ্রে ফক্লাংলোমদা।
 চৎলুখিগে হায়না সুনিতানা তপ্না হায়জৈ।  খুম্মক্তবদুদা অমুকসু কন্তক্না ঐ চৎলুখিগে হায়।  হন্দমুক্তি শম্না ‘উম ‘হায়রকই।  লূম্না থাংদোরক্লিবা সুনিতাগী খোঙথাংদো মপুরোইবনা তুংদগী কৌরকপদা লকক তৌই।
 সুনিতা মপি তৈথোক তৈথোক্না নোকফেৎ তৌনা সিড়ি কুমথরকই।  (৮-১-২০২০)
মরী (১৭)
সোবিতানা হংলিবদো খুমদে , ও খোংনদুম কপ্লকই মেমচা।
 কপ্পদি তোক্তে মেমচা।
 সোবিতা মাগী বেডরুমদা চঙলক্লে চাকখুমগী থবক মেমচাদা শিন্নরম্লগা।  চঙলকপদা থোঙজিন্দা বিনয়গা থেংনৈ ফি-রোল শেৎলগা মখূত্তা ব্রিফকেস পায়দুনা থোরকই।
 থোকখ্রে গাড়ী থৌদোক্লগা হন্না য়েংলমদনা।
 নুমিদাং থেঙনা হল্লকই বিনয়।  হল্লকপগা ফি হোংদোক্লগা ফমুংদা কাখৎখ্রে।  চাক চাসি হায়বা য়াদ্রে ।  চারক্লবরা হংবসু নীংথিনা খুম্লক্তে।  সোবিতা অথেঙবদুদা চখোম অমা হুক্লগা তোক্লে।  ফমুং চঙলবসু তুম্বদি য়াদ্রে সোবিতা।  খল্লি , হংলি ৱাহং কয়া মথন্তা। অসুম্না লেনবা অহিংসে মশীং খঙদ্রে।
 অয়ুক্তু ঙন্তানা কোলিং বেল খীংলকই। মেমচানী।  ময়া ঙৌরোক ঙৌনা উৎলগা নোক্তুনা লেপ্লম্মী থোঙজিন্দা।
 অদু হায়রগা ইকাইনা মথন্তা শিথ শিথ নোকচৈ মেমচা ।
 সোবিতা নম্ফুগী মোমোন মীনোক অমা মায়থোংদা থেল্লদুনা মাগী কাদা তপ্না চঙলকই।  (১৫-৪-২০২১ )
পূন্সি দা অহানবা মচা ফংজবগী মকা লাম্বা মপাগী মায়থোংদো খজিক্তং শকফম হন্জিল্লী।
 (২৩-১-১৯)